РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/194-15

17. мај 2015. године

Б е о г р а д

З А П И С Н И К

24. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 11. МАЈА 2015. ГОДИНЕ

Седница је почела у 14,00 часова.

Седницом је председавала Весна Марјановић, председница Одбора.

Седници су присуствовали: Милена Турк, Милорад Цветановић, Владимир Ђукановић, Небојша Татомир, Душица Стојковић, Сања Николић, Бранка Каравидић, Љиљана Несторовић и Александар Југовић, чланови Одбора.

Седници су присуствовали: Мирко Крлић и Аида Ћоровић, заменици чланова Одбора.

Седници нису присуствовали чланови Одбора: Милан Стевановић, Саша Мирковић, Ненад Милосављевић, Срђан Драгојевић и Мира Петровић, нити њихови заменици.

Поред чланова Одбора седници је присуствовао и народни посланик Владимир Павићевић.

Седници су присуствовали Иван Тасовац, министар културе и информисања, Александра Фулгоси, помоћник министра културе и информисања и Игор Јовичић, секретар Министарства културе и информисања, Иван Бошњак, државни секретар Министарства државне управе и локалне самоуправе и Едита Тодоровић из Министарства државне управе и локалне самоуправе, Владан Вукосављевић, секретар за културу града Београда, Љубомир Шубара, директор Агенције за приватизацију, Радослав Зеленовић, директор Југословенске кинотеке, Војислав Брајовић, председник Удружења драмских уметника Србије, Александар Милосављевић, управник Српског народног позоришта, Зоран Стаматовић, директор Народног позоришта Ужице, Тамара Вучковић Манојловић, директор Југословенског драмског позоришта, Слободан Ћустић, директор Београдског драмског позоришта, Милорад Мандић, директор Позоришта Бошко Буха, Самур Ранковић, директор Сектора стручних и општих послова Народног позоришта у Београду, Маша Михајловић, оперативни директор Позоришта Атеље 212.

**Владимир Ђукановић** је пре преласка на утврђивање Дневног реда, ставио примедбу на формулацију друге тачке предложеног Дневног реда, изневши мишљење да обавештења треба давати под тачком разно, а не да се о њима расправља под посебним тачкама.

Изнео је став да у делокруг рада Одбора за културу и информисање не спада расправа о финансијским давањима позориштима.

Напоменуо је да је било потребно унапред упознати чланове Одбора са списком гостију које је председница Одбора планирала да позове, како би могли да се адекватно припреме за седницу.

Председница Одбора је ставила на гласање, а чланови Одбора су **једногласно** усвојили следећи:

Д н е в н и р е д:

1. Разматрање Информације о раду Министарства културе и информисања за период јануар-март 2015. године;
2. Обавештење о Закључцима са састанка управника позоришта у Србији у вези са применом Закона о буџетском систему;
3. Обавештење Министарства културе и информисања и Министарства привреде о активностима спроведеним у процесу продаје Авала филма;
4. Разно.

Пре преласка на рад по утврђеним тачкама Дневног реда, отворена је расправа у вези са применом Пословника Народне скупштине на седницама Одбора за културу и информисање у којој су учествовали Весна Марјановић, Владимир Ђукановић и Милорад Цветановић.

**Владимир Ђукановић и Милорад Цветановић** су изразили став да би због квалитетнијег рада на седницама Одбора, председница требало да се унапред консултује са члановима Одбора из владајуће коалиције, како би се избегле ситуације до којих би могло да дође, а које би се одразиле на неизгласавање Дневног реда, због неинформисаности чланова Одбора о позваним гостима, као и због недовољне припремљености, услед мањка информација.

Такође, истакнуто је да сви чланови Одбора раде у интересу грађана Србије и са циљем унапређења културе и информисања у Републици Србији.

**Весна Марјановић** је истакла да се у потпуности придржава Пословника Народне скупштине и нагласила да ниједан члан Пословника не прописује да је председник Одбора дужан да се консултује са осталим члановима Одбора у припреми седнице.

Констатовала је да је Друга тачка Дневног реда у оквирима делокруга рада Одбора и подсетила да је и раније било сличних дискусије у вези са разматрањем Предлога закона о изменама и допунама Закона о буџетском систему.

**ПРВА ТАЧКА**:Разматрање Информације о раду Министарства културе и информисања за период јануар-март 2015. године.

**Весна Марјановић** је подсетила чланове Одбора да је Информација о раду Министарства културе и информисања за период јануар-март 2015. године – достављена уз материјал за седницу и реч дала Ивану Тасовцу, министру културе и информисања.

**Иван Тасовац** је истакао да, с обзиром да су сви чланови Одбора већ упознати са Информацијом, нема потребе да даје детаљније уводне информације, већ да позива чланове Одбора да му поставе конкретна питања у вези са радом Министарства .

Председавајућа је отворила расправу у вези са овом тачком Дневног реда у којој су учествовали: Весна Марјановић, Владимир Ђукановић, Милорад Цветановић, Небојша Татомир, Владимир Павићевић и Иван Тасовац.

**Весна Марјановић** је поставила следећа питања:

-Kолико је новца уложено у обнову манастира Хиландар за последњих десет година и докле се са обновом стигло?

-Да ли је уобичајено да се приликом обнове музеја прво ради фасада, а онда остала реконструкција, као и како се може знати колико ће реконструкција трајати, ако се зна да још увек није урађен пројекат обнове Народног музеја у Београду, а да за обнову Музеја савремене уметности у Београду још увек није изабран извођач?

-Зашто се у Информацији о раду Министарства не спомиње Нацрт измена и допуна Закона о култури и да ли се од овог закона одустало?

-Зашто у Информацији о раду Министарства нема Извештаја о јавним расправама, одржаним у вези са Нацртом закона о изменама и допунама Закона о култури?

-Зашто рад на изменама и допунама Закона о библиотечко-информационој делатности има приоритет у односу на неке раније донете законе, попут Закона о културним добрима и Закона о позоришту?

-Шта се дешава са Предлогом уредбе о стимулисању страних продуцената?

-Шта се дешава са избором директора позоришта, с обзиром да је велики број директора позоришта у в.д. статусу?

-Зашто конкурси за финансирање и суфинансирање културних програма и пројеката нису спроведени по постојећем Закону о култури, у смислу поштовања рокова?

**Владимир Павићевић** је поставио следећа питање у вези са Информацијом о раду Министарства културе и информисања за период јануар-март 2015. године:

-Како Министар објашњава ситуацију у којој Министарство говори о реформским медијским законима, а истовремено се сужавају медијске слободе?

-Шта је Министарство учинило да заштити културна добра у процесу приватизације “Авала филма”?

Истакао је да је у периоду јануар-март 2015. године кључна реч за разумевање рада Министарства била реч цензура, која је пропраћена брутализацијом друштва.

Подсетио је све присутне на случај новинарке Данице Вучинић, нагласивши да је то један од последњих примера снажења цензуре у Србији.

**Владимир Ђукановић** је поставио питање у вези са Информацијом о раду Министарства културе и информисања за период јануар-март 2015. године:

-Да ли је Министарство икада разматрало писање појединих медија који су под

покровитељством Независног удружења новинара Србије, а који имају читаве новинске бројеве посвећене председнику Владе Републике Србије у негативној конотацији?

Додао је да је неопходно знати власничку структуру медија у Србији како би се избегли случајеви таблоидног писања.

**Иван Тасовац** је истакао да је Министарство одговорило на сва посланичка питања која су била упућена Министарству културе и информисања.

Министар је дао следеће одговоре на питања која су поставили чланови Одбора и присутни народни посланици:

-Рад на изменама и допунама Закона о култури је завршен, а коначна верзија Нацрта овог закона налази на сајту Министарства, те да ће у року од неколико дана Нацрт бити упућен и осталим министарствима на усаглашавање;

-Министарство није било у могућности да распише конкурсе за финансирање и суфинансирање културних програма и пројеката док се није усвојио Буџет, јер се пре тога није могло знати са којим ће финансијским средствима моћи да располаже;

-Упознао је чланове Одбора са напретком у вези са нормативним пословима у Министарству и нагласио је да је у току формирање радних група за израду новог Закона о културним добрима;

-Планирана обнова музеја у Србији одвија се у фазама, а радови се обављају према плановима и у оквиру унапред утврђених рокова;

-До јуна 2015. године ће бити формирана комисија, која ће на лицу места утврдити све појединости у вези са обновом манастира Хиландар;

-Министарство је увек реаговало на писања појединих штампаних медија, у случајевима када је прекршен Закон о информисању, а да овлашћења у вези са контролом садржаја електронских медија има Регулаторно тело за електронске медије.

Своје излагање је завршио негирајући исказе појединих посланика да постоји цензура у Србији.

**Весна Марјановић** је подсетила да је на претходним седницама Одбора било дискусије на тему одржавања јавног слушања у вези са применом медијских закона и да је тада констатовано да је прерано за одржавање таквог јавног слушања.

Рекла је да се ускоро навршава годину дана од доношења нових медијских закона и да је потребна озбиљнија дискусија у вези са њиховом применом.

**Милорад Цветановић** је подсетио да је Одбор за културу и информисање 23. новембра 2014. године одржао седницу на тему цензуре и да је закључено да цензуре у Србије нема.

Замолио је посланике да не користе седницу Одбора за личну промоцију.

**Небојша Татомир** је констатовао да су увек постојали медији ближи власти и медији ближи опозицији, а да је једина разлика у односу на претходни период то што опозиција данас нема адекватан програм и што је приморана да се служи термином цензуре за стицање наклоности бирача.

Председавајућа је закључила расправу у вези са овом тачком Дневног реда и ставила на гласање Информацију о раду Министарства културе и информисања за период јануар-март 2015. године.

Одбор је са 8 гласова за, 2 гласа против и 1 уздржаним гласом, **усвојио** Информацију о раду Министарства културе и информисања за период јануар-март 2015. године.

**ДРУГА ТАЧКА:** Обавештење о Закључцима са састанка управника позоришта у Србији у вези са применом Закона о буџетском систему.

**Весна Марјановић** је у уводним напоменама цитирала члан 70. Пословника Народне скупштине.

Нагласила је да је један од главних разлога за стављање ове теме на дневни ред седнице Одбора за културу и информисање тај што је Закон о изменама и допунама Закона о буџетском систему донео бројне тешкоће у нормалном функционисању установа културе.

Подсетила је да су проблеми проузроковани применом овог Закона могли бити избегнути усвајањем амандмана на седници Одбора за културу и информисање одржаној 12. децембра 2013. године.

Истакла је да је из ових разлога одлучила да на Дневни ред, као посебну тачку стави иницијативу културних радника и директора позоришта, којом је предвиђено изузимање установе културе из пуне примене Закона о буџетском систему.

**Владимир Ђукановић** је навео да није био упознат да ће на данашњој седници присуствовати гости, као и да сматра да уколико би се придржавали Пословника, поједини гости не би смели да говоре на данашњој седници.

Замолио је све госте да се слободно јаве за реч и рекао да ће чланови Одбора имати разумевања и да ће саслушати све њихове захтеве.

Председавајућа је отворила расправу у вези са овом тачком Дневног реда у којој су учествовали: Весна Марјановић, Владимир Ђукановић, Аида Ћоровић, Милорад Цветановић, Александар Југовић, Иван Тасовац, Иван Бошњак, Владан Вукосављевић, Војислав Брајовић, Александар Милосављевић, Тамара Вучковић Манојловић и Зоран Стаматовић.

**Иван Тасовац** је истакао да се проблем у вези са применом Закона о буџетском систему не односи само на позоришта, већ на скоро све установе културе.

Навео је да је Министарство културе и информисање свесно проблема и да је у редовној комуникацији са Министарством државне управе и локалне самоуправе при изради Нацрта закона о максималном броју запослених у јавном сектору, као и да ће се сви постигнути резултати сагледати у јавној расправи која ће бити отворена у вези са овим нацртом закона.

Посебно је указао на одговорност коју треба да имају сви нивои власти, јер решење проблема захтева и већу укљученост локалних самоуправа.

Истакао је да је Министарство културе и информисање посебно укључено у подстицање савременог стваралаштва, што се најбоље испољава кроз програм суфинансирања.

Нагласио је да директори позоришта при решавању проблема у функционисању позоришта, треба да се обрате својим оснивачима, локалним самоуправама или Републици Србији.

Навео је да се са сличним проблемима сусрећу и друге установе културе, попут музеја и архива.

Рекао је да је Министарство реформски орјентисано, али да је суочено са огромним послом који је последица превазиђених законских решења, напоменувши да ће Закон о позоришту бити написан тек након што Закон о култури буде усвојен у Народној скупштини.

**Иван Бошњак** је поновио да је у изради Нацрт закона о максималном броју запослених у јавном сектору, као и да ће тај Закон обухватити све нивое власти у Републици Србији.

Рекао је да ће Министарство државне управе и локалне самоуправе у новом законском решењу уважити све специфичности у вези са установама културе чиме ће бити омогућено да се оне нађу у повлашћеном положају при запошљавању нових кадрова.

Навео је да је план Министарства да Нацрт закона буде готов у наредних неколико недеља, а да сам Закон о максималном броју запослених у јавном сектору буде усвојен у Народној скупштини у првој половини 2016. године.

**Војислав Брајовић** се захвалио на позиву и замолио чланове Одбора да саслушају са каквим се све проблемима директори позоришта сусрећу.

Истакао је да је Удружење драмских уметника Србије, чији је он председник, препознало проблем који је Закона о буџетском систему изазвао и констатовао је да се овим Законом ограничава уметничко стваралаштво у Србији.

Посебно је указао на значај позоришта у јачању културног идентитета једног народа, нагласивши да су и друге земље региона, попут Словеније, стале у одбрану овог вида уметности.

Упознао је чланове Одбора са информацијом да поједина позоришта, попут Позориштанца Пуж, могу додатно да ангажују мање од једног запосленог.

Обавестио је све присутне да је добио и потврду из Министарства државне управе и локалне самоуправе, да ће нови Закон о максималном броју запослених у јавном сектору уважити све специфичности у погледу додатног радног ангажовања у установама културе.

**Владимир Ђукановић** се сложио са Војиславом Брајовићем да је тренутна ситуација у позориштима лоша, али је истакао да је то последица ненаменског трошења новца прошлих влада.

Изразио је наду да ће са побољшањем стања у буџету бити могуће обезбедити и додатна средства за културу, али је констатовао да Народна скупштина није адекватна институција за ову иницијативу, већ да је требало да се директори позоришта обрате Министарству финансија.

**Весна Марјановић** је нагласила да ова тачка Дневног реда није директно повезана са додатним издвајањима за позоришта из Буџета, већ са решавањем системских проблема насталих доношењем Закона о буџетском систему.

Поставила је питање Ивану Бошњаку, како ће се Закон о максималном броју запослених у јавном сектору ускладити са Законом о буџетском систему.

**Иван Бошњак** је одговорио да је план Министарства државне управе и локалне самоуправе да се доношењем Закона о максималном броју запослених у јавном сектору стави ван снаге Уредба о забрани запошљавања, као и Уредба о поступку за прибављање сагласности за ново запошљавање и додатно радно ангажовање код корисника јавних средстава.

**Александар Милосављевић** се захвалио на позиву и упознао присутне са проблемима са којим се Српско народно позориште у Новом Саду свакодневно сусреће.

Истакао је да је нормално функционисања позоришта готово немогуће са постојећим законима и да су из тих разлога директори принуђени да доносе одлуке супротне закону.

Нагласио је да је један од битнијих проблема недостатак материјалних средстава, али је констатовао да је највећи проблем неусклађеност закона и одуство система у области културе.

Посебно је указао на значај који има позоришна уметност, с обзиром да позориште представља савремено стваралаштво и да ће многи позоршни комади који данас настају, у будућности постати део културне баштине.

Рекао је да балетски репертоар Српског народног позоришта носи 15 младих људи, који нису запослени у позоришту и којима позориште, на основу постојећих закона, не сме да исплати хонрар из њихових сопствених прихода.

Констатовао је да се позоришта са својих 3500-3700 заполених, сусрећу са константним смањењем прихода.

Замолио је чланове Одбора да искористе свој ауторитет и да заштите позоришта и савремено стваралаштво, како би се избегла катастрофална ситуација у култури која се догодила у неким државама региона након уласка у Европску унију.

**Тамара Вучковић Манојловић** је истакла да сви имају исти циљ, а то је очување културе и институција културе у Србији.

Рекла је да постојећи закони онемогућавају нормално функционисање позоришта, напоменувши да би поједина позоришта са пуном применом тих закона била приморана да највећи број представа скину са својих репертоара.

Навела је неке од закона који проузрукују проблеме у позориштима и напоменула да директори позоришта имају жељу да те проблеме решавају у сарадњи са надлежним министарствима.

Предложила је формирање заједничког тела које би чинили представници позоришта и Министарства културе и информисања и истакла да би Министарство културе требало да у већој мери сарађује са градом Београдом приликом израде предлога закона у овој области.

**Војислав Брајовић** се сложио да позоришта нису једине установе културе које се суочавају са отежаним радом због постојећих законских решења и позвао је представнике других установа културе да се прикључе овој иницијативи.

Указао је на неке од проблеме са којим се самостални уметници сусрећу због нередовне уплате доприноса од стране локалних самоуправа, нагласивши да се више пута обраћао Министарству државне управе и локалне самоуправе са питањем ко је надлежан за решење овог проблема.

**Аида Ћоровић** је истакла важност културе у функционисању једне земље, посебно нагласивши да мере штедње не смеју да се односе на културу.

Указала је на одсуство система у области културе, рекавши да ће доћи до декаденције друштва уколико се ова пракса настави и у будућности.

Навела је да је потребно успоставити друштвени консензус по питању очувања културе, напоменувши да би формирање заједничког радног тела састављеног од представника установа културе и надлежних министарстава био добар почетак.

Констатовала је да су култура и образовање кључни за опоравак сваке државе и да је улагање у ове области од изузетне важности за укупни развој.

**Милорад Цветановић** је истакао да су претходне власти имале довољно времена да бројна питања у Србији реше и да он не може да разуме зашто се очекује од Српске напредне странке да све нагомилане проблеме одмах реши.

Поставио је питање Војисалву Брајовићу да ли је његово залагање за приватизацију установа културе било само декларативно, или се заиста залагао за то.

**Војисалав Брајовић** је нагласио да је питање конструктивно и одговорио је да се заиста залагао за приватизацију појединих установа културе, али под стриктно дефинисаним условима и без могућности да те установе промене намену.

Образлажући свој одговор, напоменуо је да је претходни Нацрт закона о култури био добро припрељен, као и да је садржао многе корисне одредбе, али да је велики број тих одредаба у новом Нацрту избачен и промењен.

**Владимир Ђукановић** је изразио своје негодовање због одсуства дијалога, које је, према његовом мишљењу, присутно приликом заказивања седница Одбора и истакао да је за садашње лоше стање културе у Србији одговорна претходна власт.

**Весна Марјановић** је нагласила да је ова седница Одбора заказана у складу са Пословником и другим прописима, напоменувши да у Народној скупштини не постоји пракса договарања председника Одбора са представницима највеће посланичке групе око планирања седница.

Истакла је да на седницама одбора важе иста правила као и на пленарним седницама и замолила је чланове Одбора да се врате на расправу у вези са овом тачком Дневног реда.

**Аида Ћоровић** је напоменула да је посланица тек годину дана, као и да није чланица ни једне политичке странке, већ да двадесет година ради као активисткиња невладиних организација.

Нагласила је да она није критички орјентисана само према актуелној власти, већ и према претходним владама.

**Иван Тасовац** је поставио питање Војиславу Брајовићу на који закон је мислио у свом претходном излагању.

**Војислав Брајовић** је изјавио да се његово излагање односило на Нацрт закона о култури који је био припреман у време док је он био министар, као и да је тај Нацрт прошао све јавне рапсраве, али да је након промени власти он повучен из процедуре, а усвојен је Закон о култури који се битно разликује у односу на првобитни нацрт.

**Владимир Ђукановић** је реплицирајући Аиди Ћоровић навео да је она имала сасвим довољно времена да се информише о успесима њене посланичке групе, а да приговоре представницима тренутне извршне власти треба да упути тек након што спозна резултате претходне власти.

**Милорад Цветановић** се јавио за реч и указао на повреду члана 107. Пословника, а након образложења је затражио да се Народна скупштина у дану за гласање изјасни о томе.

**Весна Марјановић** је истакла да сматра да достојанствено води седницу Одбора, те да се гостима извинила у лично име, а не у име целог Одбора.

Замолила је члана Одбора да своју примедбу на повреду Пословника упути Народној скупштини, како би могла да се у дану за гласање изјасни о евентуалној повреди Пословника.

**Владан Вукосављевић** је изјавио да је ова седница Одбора сазвана како би се указало на недостатаке у постојећим законима и да је заједнички циљ налажење најбољег могућег решења.

Нагласио је да је Секретаријат за културу града Београда охрабривао позоришта, као и друге установе културе да поднесу овакву иницијативу.

Сложио се са претходним излагањима која су указивала да је град Београд прва адреса на коју установе културе треба да се обрате, али је навео да град нема могућности да утиче на доношење нових закона и да су његова овлашћења ограничена по овом питању.

Напоменуо је да ће се Секретаријат, у име установа културе града Београда, одазвати сваком позиву надлежних министарстава и да ће у име београдских установа покушати да помогне у решавању свих постојећих проблема.

Указао је на мањкавости постојећих законских решења по питању додатног радног ангажовања и констатовао да се бројни пропусти у законима могу решити брзо и без вишемесечних консултација.

**Зоран Стаматовић** је указао на неке од специфичности које су присутне у раду позоришта и апеловао на представнике министарстава, да у новим законским решењима позоришта буду посебно третирана, како би се избегло да се недостаци исправљају Владиним уредбама и другим подзаконским актима.

**Весна Марјановић** је предложила да Одбор за културу и информисање усвоји Закључак у вези са Другом тачком Дневног реда: „Обавештење о Закључцима са састанка управника позоришта у Србији у вези са применом Закона о буџетском систему” који гласи:

-Одбор за културу и информисање подржава рад и активности Министарства културе и информисања и Министарства државне управе и локалне самоуправе, да се у што скоријем року припреми Нацрт закона о одређивању максималног броја запослених у републичким органима и органима локалне самоуправе, као и измене и допуне Закона о буџетском систему, који би омогућили несметано функционисање установа културе у складу са њиховим делатностима и у складу са законом.

**Александар Југовић** је истакао да има довољно времена за доношење закључка, као и да не види разлог зашто би Одбор на данашњој седници усвајао закључак који можда и не би били у складу са договором Министарства културе и информисања и Министарства државне управе и локалне самоуправе.

Предложио је да се доношење закључка одложи до представљања Нацрта закона о одређивању максималног броја запослених у републичким органима и органима локалне самоуправе и измена и допуна Закона о буџетском систему, као и да се на данашњој седници не гласа за овај предлог закључка.

**Весна Марјановић** је нагласила да њен Предлог закључка не обавезује министарства да у складу са њим и поступају и да жели да искористи своје посланичко право да се о њеном Предлогу закључка гласа на овој седници, те је предлог ставила на гласање.

**За** Предлог закључка у вези са Другом тачком Дневног реда: „Обавештење о Закључцима са састанка управника позоришта у Србији у вези са применом Закона о буџетском систему” **гласало је 2 члана**, док **10 чланова није гласало**, те Одбор за културу и информисање **није усвојио** наведени предлог закључка.

Председавајућа је закључила расправу у вези са овом тачком Дневног реда.

**ТРЕЋА ТАЧКА:** Обавештење Министарства културе и информисања и Министарства привреде о активностима спроведеним у процесу продаје Авала филма.

**Весна Марјановић** је у уводним напоменама истакла да је јавност упозната са овом темом и да сматра да је Министарство културе и информисања дужно да поднесе извештај Одбору, са информацијама о предузетим активностима у овом процесу.

Подсетила је на 23. седницу Одбора, на којој су чланови Одбора покушали да нађу решење за приватизацију “Авала филма” и указала на неке од кључних информација у вези са током ове приватизације.

Напоменула је да се филмска грађа налази у архиву Југословенске кинотеке, али је поставила питање зашто држава плаћа њену заштиту и чување, ако ће купац “Авала филма” убирати плодове коришћења те филмске грађе.

Председавајућа је отворила расправу у вези са овом тачком Дневног реда у којој су учествовали: Весна Марјановић, Александар Југовић, Милорад Цветановић, Иван Тасовац, Љубомир Шубара и Радослав Зеленовић.

**Љубомир Шубара** је упознао чланове Одбора са током приватизације “Авала филма”, нагласивши да се Агенција за приватизацију у потпуности придржавала закона.

Истакао је да сматра да је у економском смислу, овом продајом постигнут одличан посао за Републику Србију, напоменувши је да је у последњих једанаест година “Авала филм” зарадио само четири милиона динара од уступања права на лиценцу.

Рекао је да процес приватизације није завршен све до коначне уплате , као и да овом приватизацијом нису продата продуцентска права, а да су ауторска права неотуђива.

**Иван Тасовац** је истакао да су се у јавности појавила бројна непримерена саопштења и подсетио да до угрожавања филмске грађе није дошло ни у пртеходно приватизованом “Ценар филму“, “Дунав филму“ и “Унион филму“.

Навео је да је Министарство по први пут предузело мере ванредног надзора како би се установило шта је Југословенска кинотека била дужна да уради по овом питању и навео неке од препорука које је, с тим у вези, Министарство упутила Југословенској кинотеци.

Рекао је да је непостојање централног регистра један од кључних недостатака уочен током вршења ванредног надзора.

**Весна Марјановић** је поставила питање министру Тасовцу да ли су се поменуте активности Министарства десиле пре, или након упознавања јавности са покренутим стечајем “Авала филма“.

**Иван Тасовац** је одговорио да је Министарство упутило инструкције Југословенској кинотеци пре покретања стечајног поступка, а да су се само мере ванредног надзора догодиле након покретања поступка.

Напоменуо је да се након уочених неправилности у Југословенској кинотеци, сада спроводе ванредне контроле и у другим установама које се баве заштитом културних добра.

**Радослав Зеленовић** jeна почетку свог излагања истакао да је Југословенска кинотека добила допунска и делимична решења од Министарства, нагласивши да је Кинотека у обавези да у складу са њима и постпупи.

Рекао је да ће Југословенска кинотека испунити све препоруке Министарства, али је навео да сматра да је у целом стечајном поступку који се односи на “Авала филм”, Југословенска кинотека неадекватно представљена у јавности.

Навео је да је на препоруку Министарства, Кинотека поднела суду захтев да се из стечајне масе “Авала филма” изузме филмски фонд.

Напоменуо је да је овај захтев одбачен од стране суда, уз образложење да Југословенска кинотека није странка у спору.

Указао је на потребу да проблем у вези са заштитом филмске грађе у поступку стечаја „Авала филма“ буде решен на другим нивоима и уз кординацију надлежних министарстава.

Констатовао је да је неприхватљива комуникација Југословенске кинотеке и Министарства културе и информисања путем саопштења, као и да грешке које су направљене у раду Кинотеке нису учињене намерно.

Указао је на велики труд који је уложен у последњих двадесет година у заштити филмског фонда, обнови зграде Југословенске кинотеке и дигитализацији филмске грађе.

Нагласио је да је пракса да се играни филмови не штите као културно добро, јер је реч о колективном делу и да се као културно добро од изузетног значаја штити искључиво архивска грађа која је од значаја за историју српског народа.

Обавестио је чланове Одбора да је Југословенска кинотека 90-их година заштитила 165 документарна филма и да је ће ускоро предложити да се заштити још 300 документарних филмова као културно добро од изузетног значаја.

Истакао је да је његов предлог био да се филмски фонд до 1991. године национализује, што су урадиле све земље у окружењу, а што није учињено, због чега може настати ситуација да нови власник “Авала филма” наплаћује свако приказивање ових филмова.

**Иван Тасовац** је напоменуо да сматра да се комуникација између Министарства културе и информисања и Југословенске кинотеке није одвијала само путем саопштења, већ да се та комуникација одвијала на више нивоа, као и да су њихове правне службе блиско сарађивале на решењу проблема проистеклих у стечајном поступку “Авала филма“.

Констатовао је да филмска грађа није угрожена, али да је Министарство било дужно да спроведе мере надзора у раду Југословенске кинотеке и да изађе са саопштењем у намери да смири јавност.

**Весна Марјановић** се захвалила Радославу Зеленовићу на дугогодишњем преданом раду и посвећености на унапређењу значаја који има Југословенска кинотека и закључила расправу у вези са овом тачком Дневног реда.

**ЧЕТВРТА ТАЧКА:** Разно.

**Весна Марјановић** је отворила расправу у вези са овом тачком Дневног реда у којој су учествовали: Весна Марјановић и Александар Југовић.

Председавање седницом је преузео заменик председника Одбора Александар Југовић.

**Александар Југовић**, заменик председника Одбора је предложио да Одбор за културу и информисање усвоји Закључак у вези са Другом тачком Дневног реда: „Обавештење о Закључцима са састанка управника позоришта у Србији у вези са применом Закона о буџетском систему”, а након излагања министра културе и информисања Ивана Тасовца и државног секретара у Министарству државне управе и локалне самоуправе Ивана Бошњака, који гласи:

-Одбор за културу и информисање подржава активности Министарства културе и информисања и Министарства државне управе и локалне самоуправе у вези са Законом о буџетском систему, са циљем превазилажења отежавајућих ефеката у функционисању установа културе у наредном периоду.

Одбор је са **8 гласова за** и **1 уздржаним** гласом **усвојио** Предлог закључка Александра Југовића.

Седница је завршена у 17,40 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Сања Пецељ Весна Марјановић